**I**

Martis et arma feri, et partum virtute triumphum

magnanimi dic, Musa, viri, qui fortibus ausis

dispulit invectos Tyrrhenum ad littus Iberos

intrepidus; gentem neque enim periisse Latinam

fas erat, externoque viros parere tyranno. 5

Quis metus exactas animis in praelia gentis

barbaricas, Italasve novo concurrere bello

impulit? Indomitum quae causa lacessere Martem

suasit? Et amborum populos aeterna subegit

exercere odia? Ac tantas consurgere in iras? 10

Prisca fides, veterumque memor Discordia rerum,

quod mare, quod terras Romana potentia quondam

imperiis elata suis Garamantas et Afros,

Auroram et Zephyrum, nec non Boreanque Notumque

subdiderat pedibus, domitumque subegerat orbem. 15

Hinc fluere urgenti semper discordia fato

longius, et stimulis agitatae ingentibus irae

misceri, totisque furor crebrescere terris,

Romanosque duces vani indignantur Iberi

extremas populasse plagas; tempusque monere 20

tum demum facilis Latii tentare ruinas,

discordisque animos, bellum crudele videbant

Italiae commune scelus. Ligus omnis in armis,

Euganeusque fuit: regem sortita potentem

barbara gens Italas ibat sibi poscere terras. 25

Iam tum Fama viros movet inclyta, totaque surgit

Gloria, et antiquae iam laudis amore feruntur

praecipites populi: veterum iam facta parentum

inter se memorant, varioque ardore tumescunt.

Hinc decus Ausonium, priscique superbia regni, 30

et fortuna deum, rebus quae fida Latinis

usque fuit, dum bella domo procul alma gerebat

Italia, et virtus hominum Romana priorum.

Monstra deum multos iam tum vulgata per annos

signa futura dare, ac caedem et crudele minari 35

excidium, terraeque tremor: tum coepta moveri

praelia per populos inter se, et plurima leto

corpora, Parcarum demesso stamine, reddi;

defectusque polo Solis, Lunaeque recursus

et dira facies, et sydera ab aethere lapsa, 40

omnia quae iam tum belli portenta futuri

digna dabant, letumque viris stragemque parabant.

Nam ferus Ausonias veniens Alphonsus ad oras,

exponensque feram Tyrrheno in littore gentem,

adventu et fama populos terrebat Hetruscos. 45

Cum Pater ipse deum caelo Saturnius alto

Mercurium arcessit, tenuis qui verba per auras,

et mandata refert patris: “Cyllenia proles,

nate, vola, claroque celer delabere Olympo,

Sismundumque moras qui nunc terit, ea age longas 50

alloquere, ut totas compellat in agmina gentis

Italiae, et patriis Alphonsum avertat ab oris.

Ille quidem, quanvis bello sit clarus et ipso,

Parthenopenque suis olim submiserit armis,

effugiet, se seque velocibus auferet austris, 55

pontivagoque dabit sinuantia lintea malo”.

Sic ait: ille pedem pulchris talaribus ornat,

et levibus pennis ventosas implicat alas,

tum virgam, assuetumque capit de more galerum,

ac pariter labens caelo se misit, et auras 60

navigat aethereas, vastumque relinquit Olympum.

Olli operans longe Zephyrum aspirabat Apollo.

Contigit accitis demum tentoria ventis

Pandhulphi magni, media qui nocte quietem

divinam, et placidos carpebat pectore somnos 65

“Eus”, ait, “an vigilas Italorum maxime ductor?

Me Pater ille deum supero tibi mittit Olympo.

qui freta, qui terras, atque aurea sidera torquet.

Duc, iubet, in Celtas ex omni gente Latinos:

numina cuncta favent; neque enim tibi maxima Iuno 70

usquam aberit”. Dixit, celerisque elapsus in auras

incertum iuvenem tali sermone reliquit.

Nec minus ille Iovis secum mandata volutat,

alternatque animum curis; tum singula secum

mente movens tacita, tristi sub corde retrectat 75

eventus varios primum, bellique labores

assiduos et fata deum; tum tempore tali

quid fortuna ferat, qua se ratione sequatur

certa salus, animum partis mutatus in omnis,

omnia pro patriis metuit discrimina terris. 80

Surgit et exilis tunicas indutus, amictu

purpureo, chlamydemque super circumdatus auro,

peronesque pedi iungit, simul accipit ensem

fulmineum, et gemmis insignem, auroque superbo,

caelatum et signis, olli quem fecerat ipse 85

Mulciber, et fulvis stridentem merserat undis.

Tum sceptrum capit, Omnipotens quod tradidit olim

Pandulpho egregium munus, quo lata tenebat

imperia, atque Italum populos, urbisque regebat.

His accinctus adest coram Pandulphius heros 90

omnibus, effulgens tumulo sublimis ab alto

Chalcoboum, Eurybromumque vocans quis talia mandat:

“Ite Iovis magni praecones cura, virumque,

Alphonso et celeres iam nunc mea dicta referte:

haud nos umbriferi montes, pelagusve sonorum 95

dividit: ambo armis campum veniemus in aequum.

Non ego contra illum scelerata capessere bella

regnorum, patriave havidus concedere terra

constitui; me magna movens iniuria Martem

impulit Ethruscis agitare in praelia campis: 100

me genus Ausonidum, me raptae littora terrae

sollicitant, coguntque novo concurrere bello.

Caedat, et incassum tandem male rapta relinquat;

post ego Meonias linquam, velut hospes, arenas.

Sin decus Ausonium, atque animos contemnere nostros 105

apparat, incipiam, neque me bellare pigebit

donec agam invisas Italos Taraconis ad oras”.

Talia mandabat magno referenda tyranno.

Interea oceano fusis aurora quadrigis

vecta, novo tremulos spargebat lumine fluctus, 110

aequoris, et summos lustrabat lampade montis.

Constitit, ac magni spectans nova lumina Solis:

“Sol, qui cuncta vides, atque omnia maximus audis,

summe deum Arcitenens, Chrysaï cultor Apollo,

qui Cyllam et Tenedon, felicia regna, tuamque 115

Delon, et Ortygiae fontis, Cynthumque iugosum,

Eurotamque cavum, Lyciam, Soractis et arcis

Hesperias, altaeque tenes Capitolia Romae,

ipse fave coeptis, divum pulcherrime, nostris”.

Sic effatus, equum pressis conscendit habenis, 120

exploratque vias, incultaque saxa, locosque

difficilis, facilisque oculis, Arnumque sonantem,

Hethruscosque amnis alios, silvasque virentis.

Ac veluti fulvum sequitur cum forte leonem

saxosas inter vallis, aditusque malignos 125

venator; summis Poenorum, in montibus ille

stat ferus, et fremitum ter dentibus expuit albis,

murmuraque increpuit, rabidoque exhorruit ore;

excitum tamen Afer agit, telisque fatigat

usque premens, silvisque feram vestigat opacis: 130

haud secus Alphonsum regem Pandulphius heros

insequitur, positisque vetat requiescere castris,

quem circum Italiae populi versantur, et olli

grata animo placidis infundunt gaudia dictis.

Illi Pallas erat comes invidiosa, decusque 135

immortale dabat, vires animumque secundans,

cara Iovis proles, medio Tritonia campo

ostentans anguis, et Gorgonis ora Medusae

sibila, terribilemque aeratis Aegida monstris,

Nubigeri Iovis arma, solo quibus eruit urbis: 140

atque hortata viros, cunctis in mentibus unum

iniecit bellum, tum dulcem Martis amorem.

Amplius haud ultra patriam, carosve penatis,

arma sed arma viri cupiunt, amor omnis in armis,

arma fremunt Itali, sonat excita terra tumultu 145

horrisono, fulgent auro, fulvoque orichalco.

Qualis ubi silvam in densam furit ignis anhelas

effundens late flammas, in montibus altis

apparet rubor, innumeris incendia lucem

sparsa locis tendunt, micat hinc Vulcanus et illinc, 150

talis ab aere dabat radiis percussa coruscis

lumina Solis apex surgentis, et omnia iuxta

complebat nova lux flammis geminata refusis.

Haud secus innumerae volucrum se milia gentis

multa ferunt ad te densis iam protinus alis, 155

Mantua, cum turba resonant tua stagna canora,

Mincius et longas Pater accipit amne coortis;

cygnorum ve solet compelli ad littora nubes

Asia prata super, flavi super arva Caysthri,

ludentes tolluntur aves stridore per auras; 160

tot fortes Itali cunctis se se undique fundunt

urbibus ad campum, et liquidi iam flumen ad Arni.

Constitit hic primum pulchris Sismundus in armis

in campi et procerum medio, quem milia circum

hinc atque hinc permulta virum stant agmine, ferro 165

non minus accincti iuvenes, quam si horrida duri

Martis ad arma vocet totus furor; undique clamor,

undique concursus; illum mirantur, et illum

postremi primique adeunt: velut aequore in alto

paulatim fremitus liquidis exurgit in undis, 170

luctanti scopulo Zephyrique Notique sonantis,

obtrudunt fluctus, fervet mare, et ocius omnis

magna tumet ponti facies, tum cana repulso

marmore spuma salit, cunctae se in saxa sequuntur

innumeris undae cumulis, ipse imbribus atris 175

tunditur, in nubemque volans se condit Orion,

et caelo caput atque pedes tellure recondit.

Hic ubi iussa ducis constare silentia dextra,

tot fortes Itali secum taciturna trahebant

agmina, nec quisquam mortali in pectore vocem 180

tot populum putet esse, nihil quos lingua iuvabat,

nec dulcis socium varia in commercia sermo,

tanta quies animis, adeo parere decorum.

Toto densa die veniebant agmina tali

ordine, nec cessant, donec nox atra virum vim 185

dividit, et placidae suadet parere quieti,

tum Venus ambrosium sic est affata Soporem:

“Somne, deum requies, hominum divina voluptas,

qui renovas pressos variis languoribus artus,

et genus humanum curis urentibus aufers, 190

cernis ut ipse super patriae stet nomine carae

sollicitus pulchris solus Sismundus in armis?

Qui pius Ethruscas tueatur ut inclytus urbis,

venit Arimineis instructo milite terris,

et nunc optatis Lydorum tendit in oris. 195

I, Sopor, I iuveni fessis infunde medullis

divinam requiem, totique illabere menti.

Hic te digna manent tali pro munere dona:

inter enim Charites quae sit pulcherrima nostras

grata tibi coniunx, vincloque dicata iugali, 200

aeternos dabitur spes invidiosa per annos;

Pasitheae tu connubijs utere superbis,

nec tu Iunonem speres dare posse mearum

nympharum quicquam, nec si velit ipse deum Rex

vertet Acidalias nostro de fonte puellas”. 205

Dixerat: ille gravis tardis torporibus alas

solvit, et obsuris sensim circundatus umbris

evolat, elapsas torquet qua plurimus undas

Arnus, et e viridi suspectat margine silvas.

Invenit ut varios volventem pectore motus, 210

factaque per multam repetentem plurima noctem,

insomnemque oculis, et cuncta futura videntem,

“Cur”, inquit, “Pandulphe, caput non ponis? Et ipsum

te reficis grataeque negas parere quieti?”

Dixit, et immensum defudit in alta soporem 215

pectora divinum. Iacuit Pandulphius heros

membra levi deiecta deo devictus, et alto

corde sub increscunt magnarum oblivia rerum.

Tum Pater Omnipotens aliud foecundius olli

auxilium parat, et variam simul advocat Irim. 220

“Iri, vides quantas cladis stragemque minetur

Ausoniis veniens patrio rex asper Ibero,

quem contra scaevis fidens Pandulphius armis

crastinus ire parat, serae qui membra quieti

vix tandem misso potuit deflectere somno: 225

illum nulla Ceres, illum non ipse Lyaeus

adiuvat, at curis pascit se ingentibus; olli

nectar et ambrosiam iubeo te ferre, cibosque

libet homo quos divus edet: fas noscere divum

munera, fas illi divina vescier aura”. 230

Haec ait; illa nihil contra adversata, sed alti

vertice lapsa poli caelo se misit, Ethruscum

castra petens rapido dea magna celerrima lapsu.

Conspicit armatos diverso in gramine edentis,

fumantisque locos: hos insedisse relictis 235

exploratores castris, hos ordine presso

membra levare solo; cuncti, quod cuique caducum

sorte fuit, statione sua pro se usque morari

quisque volunt: tum diva duci divina sub alto

pectore defudit, validisque levamina membris. 240

Pristinus extemplo magnos vigor imbuit artus,

dulcis odoratae spiravit anhelitus aurae

vivaci sub corde micans, totumque replevit

corpus, et antiquos renovavit in ossibus ignis.

Interea Alphonsi nivea ad tentoria regis 245

praecones mandata ferunt: nihil ille relatis

obstupuit verbis, audacique ore profatur:

“Ite redite citi, ductorique haec mea vestro

dicta referte: Italum nihil est quod bella virorum

me moveant, non usque adeo me nota fatigant 250

praelia: Parthenope, quam septimus addidit annus

imperio, hac Iove stante meo, non tale vereri

subsidium docuit, terris nunc quale paternis

duxit in Ethruscas heros Pandulphius oras:

dicite sive velit totis exercitus armis 255

concurrat, si mi populis conferre Latinos

apparat, aut nostro dirimi si sanguine Martem,

non piget, ambo armis campo certemus in uno,

miles uterque vacet, positis quin spectet et armis

cui Deus, et cui fida ferat sua dextra salutem”. 260

Talia dicta ferunt Pandulpho, atque ordine pandunt

omnia; at ille hilari iamdudum fronte salutat,

agnoscitque Iovem simul, et sic ore precatur:

“Sic tu, summe deum, iubeas, sic horride Mavors,

tuque Minerva velis, nunc tempus in arma vocari: 265

magnanimi gaudete viri, nam fortibus ausis

congredior soli solo in certamine regi

Alphonso, iniustis Italos qui provocat armis.

Hic finis tandem belli; me verius unam

hanc animam vovisse ferent pro gentibus almae 270

Italiae quicunque volent fera bella minores

mirari, et veterum censeri sanguine avorum.

Vos tamen arma, viri, vos arma crepantia cuncti

induite, et facto procedite in agmine ferro.

Non minus accincti proceres, quam si horrida duri 275

Martis ad arma vocet totus furor; ite manipli;

insidias alii praelustrent, nequa latentis

barbara turba dolos meditetur, et obvius hostis

obtexat fraudes latebrosi in valle recessus”.

Dixerat: ast Itali vario fremuere tumultu 280

et gemitum ingentem tellus dabat incita magno

murmure. Tum fremitusque virum, vocesque loquentum

misceri, et varius volitare per aethera clamor:

haud secus atque olim cum Iupiter altus Olympo

intonuit, sonitus rediere per ardua vasti 285

omnia, tum pelago spumantia cerula tollunt

Icario in magno venti, Zephyrique, Notique

incumbunt, imoque cient iam Nerea fundo.

Tum dextram intendit, populoque silentia iussit,

ductoresque videns nunc hos, nunc admonet illos; 290

tum si quem sumptis clamantem prospicit armis

ignotum, et tardo miscentem murmura vulgo,

talibus increpitans dictis castigat amaris:

“Infelix, quae tanta animo dementia vano

venit, ut alterius nolis audire loquelas? 295

Imbellis, non hic Itali regnabimus omnes!

Unus enim rex est, unus sit ductor Ethruscum:

cui Pater omnipotens sceptrum dedit, ille Latinos

imperio regat”. Et tali tum voce locutus,

arma humeris magni circundat ponderis, omnis 300

ante alios longe lucenti splendidus auro.

Ut canis aurati fulgens decus Orionis

sydera multa micat superans, et crine minaci

ipse sub ardenti moribundus nascitur aestu,

debilibusque serit morbos mortalibus atros, 305

multigenumque animal, permixto et sanguine cretum

omne perit, periere canes in montibus albi,

talis erat pulchris fulgens Sismundus in armis

aureus, ut fulvo radiarent cuncta metallo

agmina: “nunc vires Martis tentemus acuti, 310

ut videam validas quisquis iaculetur et hastas,

pascat equos seu quis melius farragine pingui,

quisve pedum melior cursu, furtoque paratus,

aut biugum levior currum conscendat, et arma

induat, aut galeam rapiat, clypeumque micantem. 315

Non equidem numquam populis mandare quiescam

nunquam hodie; donec stellis venientibus altum

nox subeat caelum, curruque invecta virum vim

dividat, atque animos, stimulis ardentibus iras;

et quoscunque procul cessantis littore cernam, 320

alitibus, canibusque feris dare frusta iubebo.

Vos timidos medio constringite in agmine, fortes

ante illos sistant; seniores terga sequantur”.

Sic fatur: fremitum magno clamore Latini

ore dabant cuncti, et campos atque arva tegebant. 325

Non secus ac liquidis si quando exurgit in undis

aequor, eunt rapidi per aperta sonantia venti,

parte alia madidis infert se se Notus alis

turbidus, Aeolio si forte e carcere missus

liber habet pelagus; salit unda sonantia circum

littora, tum scopulum adversum, tum saxea pulsat

dorsa Notus, fremit omne fretum, rupisque relinquit.

Sed iam Fama volans scaevos implerat Iberos

adventare ducem magnum, felicior alter

quo neque in Italia praesenti Marte, nec usquam. 335

Multis quippe dolor stetit imis ossibus ardens,

multis ira modum super addita, multus ubique

clamor, ubique vagans agitat discordia vulgus.

Hos Italum virtus, illos movet inclyta tanti

fama ducis, movet Antiphaten, qui maximus uni 340

ante alios comes usque fuit per maxima regi

bella, bonus dextra, claris cui gloria factis

parta dabat magnum magnae virtutis honorem;

consiliis haud inferior, cui fama nec usquam

futilis, est vanis primum quod crimen Iberis. 345

Isque, ubi magnanimum conspexit in agmine regem

Alphonsum, alloquitur dictis securus acerbis:

“Dicam equidem, veniamque dabis, rex optime, siquid

peccarim, pandamque libens quae mente locarim:

tu desiste manum committere fortibus armis 350

Sismundi, expertis dudum te credere factis

desine, nos Italum fortunae deme furenti.

Quod si nulla tuae tangit te cura salutis,

at patriae miserere tuae, miserere labantis

Hesperiae extremis terrarum nobilis oris. 355

Quid moror? An patrios, si te mors atra, Penatis,

occupet, arripiant Itali? Prius o mihi tellus

ima dehisce; prius Stygias illabar ad umbras,

quam bonus Ausoniis moriens Alphonsus in oris

hanc laudem Italiae, populisque relinquat Ethruscis. 360

Sunt tibi bella gerant populi qui magna potentes,

praeque aliis aliaeque manus: tu vince paratu

ingenti, terrae atque maris pars utraque nostris

in manibus: quid bella times cum desidet omnis

Italia? An patriis unus Sismundus in armis 365

fuderit innumeras, multo nec milite, gentis?”

Dixerat Antiphates, dictis quem torvus iniquis

alloquitur pavidum turbata fronte tyrannus:

“Antiphate infelix, quanquam tibi multa loquendi

copia, mitte loqui, nec regibus ista procaci 370

ore velis tandem populum obiurgare per amplum.

O pudor! Hi me igitur quondam quicunque secuti

ad patrias remeare iubent, pro Iupiter, urbis,

polliciti quondam, quaecunque ad bella vocassem,

ire palam, rapidisque domos circundare flammis 375

Ausonidum, et longo committere praelia bello?

Hos ne morae piguit? Maneant, dum compleat orbem

Luna semel, populi; bellis imponere finem

decretum Alphonso: regem ne reddite vestrum

omnibus aeternum me dedecus esse futuris. 380

Non tamen arguerim vos, si mora longa fatigat,

Hesperidae, multos quos Iupiter altus in annos

distulit, at patrios tamen hinc rediisse Penatis

turpe sit: o socii, bello durate supremo,

atque brevi spacio videamus ut omina Phorbas 385

vera canat vates: etenim vidistis, Iberi,

vidimus hoc omnes, cum navibus aequora multis

teximus, atque Italis funesta paravimus arma.

Nec longum est: sanctos aris cum accenderet ignis

Iasius aurata redimitus veste sacerdos 390

fronde sub umbrosa pandentis brachia quercus,

quam penes in silvis surgebat plurima pinus

tonsa comam, et virides complexa cacumine ramos.

Ambarum in summo geminae sedere columbae

vertice; quae viridi consederat altera pinu 395

alitis armigeri Iovis est pavefacta volatu,

in ramisque latens se frondibus abdidit atris.

Illam septeno volitans premit undique giro

atque ubi septenos circunvolat ales in orbis

fugit, et aethereas it iuncta columba per auras, 400

quam sacer in mediis Iovis armiger arripit Euris.

Post autem sacra quae sederat altera quercu

ocior aggreditur, pavidamque eviscerat uncis

unguibus, et victor sublimi in vertice perstat”.

Tunc Atlantiades: “populi sperate superbi, 405

hunc finem belli caelo Saturnius alto

ostendit nobis”, inquit: “septem undique giri

septem annos monstrant, septenaque tempora signant

quis bellare diu magnis continget Iberis.

Altera at Italia est, parvo conamine quam vos 410

vincetis, vestri teneant quae regna nepotes”.

Talia Atlantiades: “quae nunc peraguntur, Iberi,

durate, o proceres, donec Saturnia regna,

atque solo celsas Italum exaequarimus urbis”.

Dixerat, et cuncti magno clamore ruebant 415

armati e vallo: veluti cum nubila tranant

cum rauco clangore grues, pontumque feruntur

trans gelidum, et longae glomerantur in agmine turbae

Pigmaeis mala fata viris, mortemque ferentes.

Ast Itali contra secum taciturna trahebant 420

agmina: primus erat pulchris Sismundus in armis

ante alios; veluti ducit cum in praelia taurus

diversis armenta locis, cervice lacessit

insurgens ventos; talem te rector Olympi

tum, Pandulphe, dedit populis decus esse Latinis. 425

Iamque adeo vicinae acies utrinque volabant,

illi clamantes, Itali sine more silentes.

Haud secus ac monti nubem protendit opacam

aërio Notus, et meliorem nocte latroni,

pastorique gravem, tantum distabat uterque 430

iret ut in primos tectis exercitus arvis,

quantum tela manu dubiis committeret auris,

aut lapidem quisquis torta ferit aethera funda.

Extemplo primi turbantur, et horridus arvis

it globus, arripiunt campum, pugnamque lacessunt. 435

Hic hastam ipse tenens Italos secedere iussit,

et firmare gradum, quanquam iactare sagittas

instabant Celtae, glomerataque saxa per auras,

quos tamen Alphonsus pugna revocavit ab atra.

Novit enim secum quianam velit inclytus heros 440

fari aliquid. Tum sic Pandulphi maxima proles:

“Vos haec, Hesperidae, vos haec audite, Latini:

cesserit haec Italis victoria si bona nostro

Marte, placet patrias redeant Taraconis ad oras

et Celtae et nati permixto sanguine Iberi. 445

Sin me me Ausonijs fortuna inimica nefando

invideat casu, si me Pater ille deum Rex

lumine iam cassum, iam dulcibus auferat auris,

bella gerant Italis invicti ferrea Iberi:

scit Pater omnipotens letum cui pendeat atrum”. 450

Sic ait Ausonides, populi stupuere frementes,

quos inter dictis rex est effatus acerbis:

“Nos quoque, si fas est, audite, rogamus Iberi,

Et magni Ausonij, quae Iupiter ipse sub auras

ferre iubet dulcis: sancto favet ille tyranno; 455

ab Iove talis honos. Sacris haec foedera firment

Hispani Ausoniique viri: vos ducite nigram

huc pecudem, proceres, niveum mihi ferte iuvencum,

Telluri Solique sacros; aliumque feremus

nos agnum insignem Diti, ne quis Iovis audax 460

rumpere sacra velit, densis dum se occulit armis”.

Dixerat; ast animis laeti fremuere Latini,

Hispanique simul, sperantes aspera tolli

bella diu incoepta, et nullis exhausta trophaeis:

frenatisque feruntur equis, quibus omnis humo se 465

turba iacit, campoque viri statuuntur in aequo.

Inter utrosque soli spacium telluris opimae

signatur, quo meta viris, quo terminus extat.

Tum Pater ipse deum claro sublimis Olympo

despectans acies, obliquo barbara vultu 470

agmina, sed fortis meliore fronte Latinos,

succinctam nymbo, gelidaque in nube sedentem

Iunonem alloquitur: “quid adhuc, gratissima coniunx,

quid dubitamus adhuc prisca de gente Quiritis

et superesse viros, valeant qui fortibus armis 475

Italiam tegere, et veterum superare parentum

fortia facta? Vides quali virtute feratur

spumifero Sismundus equo? Quem solus in hostem,

solus in Alphonsum primis se praestet ab annis?

Ergo age, quandoquidem mea te te arcana fatigant, 480

accipe, diva, meae quae stet sententia menti.

Nunc cupio aëriam demittere nubibus Irim

ventipedem, sacris ut foedera sancta solutis

incipiant primi violare sine omine Iberi”.

Vix ea: cum fatur contra sic candida Iuno: 485

“Convenit inter nos, quotiens arcana patescunt

utrique alterius; neque enim dare maius ubique,

nec praestare mihi potes, o gratissime, munus.

Nanque ego progenies Saturni prima parentis,

inde tibi genus unde mihi: tua maxima coniunx 490

dicta diu atque soror, superum regina deorum”.

Iupiter huic contra: “Tua me tua gratia, coniunx

flexit, et aeterno mihi te devinxit amore”.

Dixit: at illa deam vario circundata nymbo

ceruleam vocat, et magni mandata Tonantis 495

pandit, et aeripedem caelo dea mittit ab alto.

Illa volat, terras et turbine adacta revisit:

conspicit armatas acies, atque aere micantis

hinc atque hinc populos, et latis agmina campis.

Hos Mars armipotens, illos agitarat Enyo 500

illa nihil speculata viros, solumque per omnis

ad Phorbanta venit, fuerat qui maximus illo

tempore cunctigenum sciret qui noscere divum

consilia, atque modis scrutari somnia miris.

Solus et Ausonias ipsum qui duxit ad oras 505

Alphonsum augurio fretus, quem Phoebus honorem

addiderat vati; quoniam citharamque fidisque

is puer a primis olli sacraverat annis.

Hunc dea semotum populis utrinque refusis

longaevum opposita deludit nube, proculque 510

amovet in solas nemorum loca tristia silvas,

ostendens illi populos, regemque secutos,

agmine cedentis simulato: talia vati

obiectat falsis Thaumantis filia visis,

donec eum in solas abducit littoris oras. 515

Huius deinde capit formam, similemque figurat

se dea mortali: rari stant vertice cani,

pendula cum cano stant labra trementia mento,

sunt tremulaeque genae, tremulaeque est vocis imago

discors; assiduo respirant ilia motu. 520

Venerat auxilio Libyca de gente Biaon

insignis pharetra iuvenis, teretique sagitta,

montivagas agitare feras, cervosque fugacis,

nec non et fulvos solitus turbare leones

horridus, et rapidi perfultus pellibus ursi, 525

cui caput hirsutum malae texere lupinae;

mille viros olim iaculis tremefecit acutis.

Hunc postquam videt astantem dea talibus Iris

alloquitur praestantem animo, et virtute frementem:

“O Libyae virtutis honos, ubi certa, Biaon, 530

tela tibi quondam? Pulsa est quo gloria famae,

qua nulli Libya solitus concedere? Ubi arcus

insignes olim venatibus? Ergo age Phoebo

tela favente iace, et pulchrum pete primus honorem;

incipe quae cunctis facies gratissima Celtis, 535

Alphonso regi prae cunctis grata, tuo si

ingenio sumptis pereat Sismundus in armis”.

Sic effata, homini mentem convertit ad arma

insano, et nondum meditanti obscura deorum

consilia, ac vires Italorum et bella potentum. 540

Interea Ausonii, nec non Taraconia pubes

in medium lecti divosque deasque precati

sacra ferunt, sacrasque incendunt ignibus aras.

Tum rex extremis audax qui venerat oris

stabat, et Ogygij libabat pocula Bacchi, 545

sumebatque prior pateris spumantibus almi

dulcia dona soli, puroque ardebat in auro

nectare dulce magis Sileni munus alumni.

Tum super imperio multum rimatus anhelas

poscebat fibras: nihil illi fibra, nec arae, 550

nec prosunt Superi, cum sic prior ipse precatur:

“Haec ego sive manu, sive armis foedere rumpam,

tum caput hoc aliena manus cervice recisa

auferat, et victrix alienas portet in oras”.

Vix ea; at Ausonides haec tali rettulit ore: 555

“Iupiter Ethruscum nemorum sanctissime cultor,

aethere qui celso regnas, ne cedat olympo

Sol prius oceani liquidas prolapsus in undas,

quam fugiant victi Tyrrheno in littore Iberi,

Alphonsique caput terra foedare cruenta. 560

Avulsum nostris manibus, da, maxime divum,

da, Pater, et comptos in pulvere ducere crinis,

perfusos myrra crinis, calidoque metallo

contortos. Da praedones decedere capta

Italia; da ne Celtas terraque marique 565

horrescant Itali: tibi tum de marmore templa

candenti statuam miris surgentia signis,

Daedalijs miranda modis, aedisque dicabo

urbis Arimineae in medio, quas barbarus omnis,

atque Italus stupeat. Da tantum vincere nobis, 570

et removere nefas”. Dixit, dulcemque Lyaeum

fudit humi patera, et breviter sic ore profatur:

“Sic penitus fracti sedes elisa cerebri

fusa cadat, quicunque prior pia foedera telis,

sive manu rumpet, madidas ut vina per herbas 575

ipsa cadunt pateris nunquam reditura supinis”.

Talibus ante aras armati foedera dictis

firmabant, varioque virum clamore fremebant.

Nec mora: praecipites ambo, nec territus usquam

in medium Hesperidum atque Italum processit uterque, 580

terribiles visu quassantes vertice cristis

surgentis galeas signis auroque decoras,

hinc Malatesta potens, illinc Taraconius heros;

spectantis populos magnus stupor occupat omnis.

Olli indignantes secum, saevumque frementes 585

obsistunt contra dubio sub Marte laborem,

vulneraque inter se minitantur multa, ruuntque

alter in alterius geminatis ictibus arma.

Ac veluti silvam magnam petit advena taururs

arva aliena premens nemorosa per avia passim 590

diversis armenta locis trahit, atque ita late

optatos populatur agros; timet asper arator

omnis, et in montis alij fugere iuvenci;

maximus ille autem silvis dominatur avitis:

huic inimicus atrox, sua qui postquam arva teneri 595

sensit, in oppositum fertur violentior hostem.

Tum pavidae siluere boves, siluere magistri:

haud aliter Taraconis honos, et gloria magnae

Italiae ingentes duris versantur in armis.

Hic vero Alphonsus durae fore dum putat hastae 600

vim solitam, Stygio multos qua miserat horco,

hanc iacit: illa volans clypei septemplicis orbis

rupit, et in medio stridens umbone pependit.

Non tulit Ausonides, clypeumque abiecit, humique

cum clypeo telum defregit, et arduus ipsi 605

ipse manu regi telum penetrabile torsit,

et summam clypei partem praerupit, et altum

gustavit leviter violato pectore corpus.

Conclamant Itali, laetumque ad sydera tollunt

murmur, at Hesperidum solvit genua omnia torpor. 610

Hic Malatestaï certissima gloria Gentis

magnanimus duris fidens Pandulphius armis

constitit in geminas alacris duo fulmina plantas

arrecto capite, et socios aspectat ovantis,

ense manumque onerat violento, ac vulnerat hostem 615

ter quater alternis agitantur in orbibus enses:

tum celer insurgens digitos Sismundus in imos

alte depressos habilem se flexit in ictus.

Tum ferit ingeminans, tum pulsat anhelus utrinque

ardentem galeam signis auroque decoram. 620

Buccula sed postquam de casside poene revulsa est,

ter ferit usque premens, fessum sed iam quater ensem

dum domat aere gravi, medium se frangit in ictum

ensis, et imprudens fragilis cadit, atque ita summo

fragmina delucent humero. Non ipse caduco 625

ense, nec amissis iuvenis deterritus armis

scaevior ingreditur pugnam, et se se horridus ira

suscitat, ac regem dextra petit alta minantem

vulnera; tum manibus perstringit guttura iunctis,

nunc galeam tenet, et conum premit. Ille nec auras 630

nec caelum potuit captis haurire sub armis,

sed trahitur manibus Sismundi digna potentis

praeda, sed attonitus dubijs effatur in umbris:

“Maxime dux Italum, cui Iupiter ipse precari

me iubet, et rerum fortuna celerrima, cuius 635

munere me victum potuisti cernere regem,

parce odijs ultra; vivum, precor, optime, serva:

lata tibi varijs quae sunt mihi regna sub oris

omnia victori cedensque volensque relinquo”.

Sic ait; huic contra fatur Pandulphius heros: 640

“Regna meis armis, quae maxima multaque iactas,

desine deberi: trahere huc prius ante superbos

Italiae populos, tentoria nostra subito.

Illic, ni fallor, faxo nova foedera firmes”.

Dixerat, et regem dextra laevaque trahebat 645

afflictum, et miseris urgentem pectora curis.

At procul insidijs et multa fraude Biaon

cingitur in notas turbandi foederis artis.

Illum tum memorant incensum numine et ira,

arma nefanda manu et diras hausisse sagittas. 650

Arcum laeva viri, laevam cita dextra papillam,

hastaque prima manumque tenax, nervumque sonantem

contigit, at laevamque fugax arcumque sagittae

cuspis, et horriferas it stridula lapsa per auras,

et venit, et magni Sismundi in nobile corpus 655

figitur, inque humero dextro pennata pependit.

Maximus extemplo magnos dolor occupat artus,

labitur, eque manu rex est avulsus, et usque

liber adit laetos violato foedere Iberos.

Hic Pandulphiades, postquam dolor ossibus imis 660

sedit, in hunc morem miseranda voce profatur:

“O Pater omnipotens, mihi cum miserabilis aevi

tempora pauca dares, meliorem impendere honorem

debueras: morti ne manu dimittere regem?

An varijs caruisse dolis haec foedera rebar? 665

Omnia credideram, quae nunc Notus horridus auras

iactat in aethereas: diris me fidere Celtis?

Me decuit sacris sceleratam adiungere gentem?

At tu, summe deum, triplici qui foedera sancis

fulmine, qui scaevos potis es punire tyrannos, 670

respice mortalis casus, et foedera firma

ipse tua melior dextra”. Nec plura, recessit

saucius: huic magnus magno Iove natus Apollo

astitit, et nullis alijs perspectus eum dux

ipse manu iuvenem socios ducebat ad ipsos. 675

Obstupuit visis Pandulphi maxima proles:

“Ecquis es, o Superum, claro qui missus Olympo

venisti in terras, nostros ut forte labores

aspiceres primum caelo requietus in alto?”

Filius huic contra Latonae pauca Iovisque: 680

“Ipse ego progenies magni Iovis altus Apollo;

non equidem, non te linquam deus aequus inultum;

nec minor insigni tua te victoria fama

miserit in populos, campo qui viceris isto

congressus soli solo in certamine regi: 685

victor eris totas agitans in praelia turmas”.

Dixerat haec magnus magno Iove natus Apollo.

“Ista quidem nobis gratissima, Phoebe, tulisti:

ab Iove cuncta Pater; sed enim grave vulnus inermem

me premit; ipse tuum claro quin mittis Olympo 690

Paeona, qui medicas adhibet mortalibus artis?

Sed venia Iovis ille patris iussuque venito,

ne Pater iratus Stygias detrudat in undas

illum etiam, ut quondam; meministi cuncta, novusque

est meminisse dolor; curvo cum littore fractae 695

defudere rotae iuvenem, celeresque marinis

turbabantur equi monstris, rapidoque tumultu

Hippolytum fusis lacerum traxere quadrigis,

quem tuus exanimum Stygio revocavit ab Orco

filius; Omnipotens sed enim indignatus, ut illum 700

fulmine terrifico Stygiis intorserit undis.

Proinde Iovis magni quae sit sententia primum

disce, decet; posthac sanctis me Paeonis ulnis

siste, Pater, gnati: prosit mihi laurea serta

gestasse, atque artis placidarum hausisse Sororum”. 705

Huic contra placido respondit Cynthius ore:

“Iupiter Oceanum dapibus visurus edendis

Aethiopum ad finis primos venit usque piorum,

bissenosque dies, nec plus remoratus, Olympum

ibit, ubi assiduis celebrantur limina divis. 710

Hic ego magnanimi quae sit sententia regis

et scire, et nato possum mandata referre”.

Dixerat haec magnus magno Iove natus Apollo.